《岁时书事 其九》
宋代·张侃

心官素坦夷，幼荷父兄诏。口诵太古篇，烟村杂渔钓。

谁知贤者太，竟坐旁人谯。偶有百鍊铜，铸作架上照。

形模虽不同，小大亦相肖。一为世所移，作事非素料。

酒中有妙理，勿学渊明笑。渊明旷荡人，行藏同荷筱。

天外有奇趣，勿学孙登啸。孙登隐逸辈，施为异常调。

万事付自然，吾方诣至妙。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。